
TLAČOVÁ SPRÁVA

Ekooáza – miesto pre všetkých

Ďalší spoločný cezhraničný projekt Obce Babín a poľskej gminy Brenna má názov Ekooáza – miesto pre všetkých. Prispeje k rozvoju a popularizácii kultúrneho a prírodného dedičstva na slovensko-poľskom pohraničí a okrem vybudovania nového multifunkčného verejného priestoru ako nového prvku kultúrnej, ekologickej a turistickej infraštruktúry bude jeho obsahom  i medzinárodný rezbársky plenér či ekologický letný tábor pre deti z obidvoch partnerských obcí. Projekt z celkovým rozpočtom viac ako 66 tisíc euro je spolufinancovaný z Európskeho fondu regionálneho rozvoja prostredníctvom programu Interreg Poľsko – Slovensko 2021 – 2027 a bude prebiehať od 1. júna do 30. septembra 2025.

Jeho hlavným cieľom je podpora atraktivity a dostupnosti kultúrneho a prírodného dedičstva prostredníctvom zvyšovania proekologického vedomia, vzdelávania a komunitného rozvoja. Zámerom je podľa starostu obce Babín Marina Matysa zvýšiť udržateľnosť a ochranu prírodného dedičstva, rozvíjať komunitnú infraštruktúru a popularizovať známu rezbársku tradíciu obce a jej  prepojenie na kultúrne a prírodné prostredie. Projekt zahŕňa niekoľko hlavných aktivít, ktoré sa vzájomne dopĺňajú a sú určené pre niekoľko cieľových skupín – najmä pre ľudových tvorcov, deti z cezhraničného územia, obyvateľov či návštevníkov partnerských obcí. 

Kľúčovou aktivitou je vytvorenie Ekooázy, čo zahŕňa revitalizáciu a vybudovanie multifunkčného verejného priestoru v Babíne, v priestore bývalej čiernej skládky. Nová Ekooáza bude obsahovať  prvky pohybových aktivít a aktívneho oddychu (preliezačky a hojdačky, herné stoly), spevnené a zatrávnené plochy, infotabule, kvety, pôvodné dreviny a rezbárske diela. Realizácia bude prebiehať od júna do augusta 2025. Ekooáza bude slúžiť ako miesto pre oddych, pohybové aktivity a ekologické vzdelávanie a stane sa atraktívnym turistickým prvkom na slovensko-poľskom pohraničí.

Ďalšou dôležitou aktivitou bude tvorivé stretnutie pod názvom Návraty k drevu, ktoré sa uskutoční v Babíne od 11. do 15. augusta 2025. Rezbárskeho plenéra sa zúčastní desať ľudových tvorcov, rezbári budú tvoriť plastiky zvierat typických pre slovensko-poľské pohraničia a drevené zdobené lavičky do pripravovanej Ekooázy. Stretnutie bude slúžiť na tvorivú konfrontáciu umelcov, propagáciu rezbárskej tradície a jej prepojenia s kultúrnym a prírodným dedičstvom, plenér taktiež podporí sieťovanie a prezentáciu rezbárstva ako dôležitej súčasti spoločného dedičstva.

Súčasťou projektu je aj ekologický tábor pre deti s názvom Výlety za poznaním, ktorý sa bude konať v auguste. Táboru sa zúčastní po 15 detí z oboch partnerských obcí spoločne s pedagogickým dozorom. Počas piatich dní budú deti pod vedením lektorov spoznávať ekologické témy, riešiť problémy ochrany prírodného prostredia a učiť sa o väzbách medzi človekom a prírodou. Program bude zahŕňať tvorivé a umelecké aktivity, prírodovedné výlety, športové aktivity a prednášky.

Realizáciou projektu partnerské obce prispejú k zatraktívneniu prírodného a kultúrneho dedičstva na pohraničí, podporia cezhraničnú spoluprácu a vytvoria priestor na zmysluplné trávenie voľného času. Projekt zároveň prispeje k posilneniu trvalo udržateľného cestovného ruchu, rozvoju environmentálneho povedomia a prezentácii spoločného kultúrneho dedičstva. 

Projekt je spolufinancovaný Európskou úniou v rámci programu Interreg Poľsko – Slovensko 2021 - 2027.

Informácie o programe Interreg Poľsko – Slovensko 2021-2027 nájdete na: https://sk.plsk.eu/, správca Fondu malých projektov: https://www.euroregion-beskidy.pl/

